Üzenetek az elmúlásról
Rézkarcok, tollrajzok karéjában bolyong a tárlatlátogató, s nem tud szabadulni a megfellebbezhetetlen ténytõl: a kiállított negyvennyolc grafika alkotója nincs már köztünk.
Tudják az iskolában, hogy az õszülõ halánték, a kék szem, a mindig jókedvû, huncut mosoly hiányát nem helyettesíthetik Kovács Péter grafikái, mégis a hátrahagyott „ujjlenyomataiból" rendeztek emlékkiállítást. Az október 15-i megnyitón ott voltak a tanár úr szülei, felesége, gyermekei, diákok, tanárok s barátok – alig fértek el az aulában.
Kilenc éven át irányította életét a gyõri Kovács Margit ÁMK iskolacsengõje, ám az idei tanévkezdõ becsengetéskor hiába várták õt diákjai: Péter „bá" negyvenkét évesen, augusztus 4-én a mennybe szállt.
Könnytõl maszatolódtak az arcok, miközben Márta Magdolna rajztanár emlékezett a pályatársra, a jó lelkületû emberre. A kedves, vidám, segítõkész rajztanár, ha belépett a tanári szoba ajtaján, mindig felvidította a többieket. Minden közös játékban részt vett, bálokon jelmezbe bújt, õ volt a Télapó, szerették a rajzosai, a focistái, a táborozói, mindenki, aki a közelébe került. Rajongással imádta családját, „szerelmeimnek" hívta õket: feleségét, Juditot, két lányát, Veronikát és Kittit, aki épp az emlékkiállítás napján lett kilencéves. Mondta is: „Apu még egyszer megsimogatott."
Közvetlen kollégái, Márta Magdolna és Habóczky Ilona rajztanárok a közös táborozáson „kilesték" Pétert, amint lekuporodott egy kidõlt fa elé a fûbe, s olyankor megszûnt számára a világ. Csak õ volt, a fehér papír, a toll, a fa, és néhány óra múltán megszületett a mû, mely a mostani tárlaton is látható. A nyitógrafika fölött szelíden mosolyog arcképe a látogatóra, s rézkarcok, tollrajzok fecsegik ki, hogy alkotójuk járt halászkunyhóknál, gémeskutaknál, kihalt tanyákon, Fertõrákoson, Somlón; látott vízpartra vetett ladikot, korhadt padlásfeljárókat, sodrást, a természet ereje elõtt derékba hajló, lombkoronát rég viselõ fákat, villámcsapást... A lágy, puha vonalak, a finom tónusok az elmúlásról üzennek.
(Kovács Péter grafikatestet öltött üzenetei október 31-ig láthatók a Kovács Margit ÁMK-ban.)